**ZÁPIS č. 5**

 **Z RIADNEHO ZASADNUTIA SPRÁVNEJ RADY TASR**

 **20. augusta 2024 so začiatkom o 15.00 h**

**Prítomní členovia Správnej rady:** Jozef Bednár, Alena Mezeiová, Michal Pidanič**,** Alexander Riabov

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Jozef Bednár. Konštatoval, že rada je uznášaniaschopná, navrhol program zasadnutia a dal o ňom hlasovať.

**UZNESENIE č. 01/20/08/2024:**

Členovia rady schválili tento program zasadnutia:

1. **Výročná správa o činnosti a hospodárení Tlačovej agentúry Slovenskej republiky za rok 2023**
2. **Rôzne**

ZA: 4 PROTI: 0 ZDRŽAL SA: 0

J. Bednár

A. Mezeiová

M. Pidanič

A. Riabov

**Uznesenie bolo prijaté.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **Výročná správa o činnosti a hospodárení Tlačovej agentúry Slovenskej republiky za rok 2023**

Ako uviedol V. Puchala, Tlačová agentúra Slovenskej republiky (TASR) splnila v hodnotenom období všetky úlohy, ktoré jej ukladá zákon č. 385/2008 Z. z. o Tlačovej agentúra Slovenskej republiky a o zmene niektorých zákonov v znení neskorších predpisov (zákon o TASR). Agentúra splnila podmienky zmluvy o poskytovaní služieb vo verejnom záujme č. MK-187/2022/M a Dodatku č. 1 k tejto z zmluve v súlade s § 3 ods. 5 zákona o TASR.

TASR poskytovala v roku 2023 v zmysle svojej hlavnej činnosti služby v oblasti spravodajstva pre odberateľov i pre verejnosť. Agentúra zaznamenávala celistvý obraz udalosti z domova, zo sveta i z regiónov. Správy vydávala v slovenskom jazyku, anglickom a maďarskom jazyku.

TASR je v súčasnosti dominantnou agentúrou a prvou voľbou pre odberateľov. Správy TASR v roku 2023 zmluvne odoberali prakticky všetky relevantné médiá. Správy TASR odoberali a zverejňovali všetky relevantné spravodajské i nespravodajské televízie, tlačené médiá, rádiá, online médiá. Servisy TASR využívala štátna správa, samospráva i komerčný sektor.

TASR vydala v hodnotenom období 251 531 multimediálnych správ. V slovnom spravodajstve priniesla 139 304 správ, vydala 14 353 zvukov, 94 242 fotografií a 3 632 videospráv. TASR TV odvysielala naživo 909 prenosov tlačových konferencií.

TASR prinášala aktuálne, včasné, overené, neskreslené a nestranné informácie o udalostiach. Využívala pritom kvalifikovaných profesionálnych novinárov v internom pracovnom pomere a celý rad prispievateľov.

TASR má silné zastúpenie v regiónoch, kde prevádzkuje 17 regionálnych pobočiek. TASR má zmluvy s vyše 20 relevantnými zahraničnými agentúrami. Zahraniční spravodajcovia TASR zabezpečovali správy z Bruselu, Budapešti a od januára 2023 pribudol stály spravodajca v Prahe. V roku 2023 podpísala agentúra zmluvu o spolupráci s belgickou agentúrou BELGA a bulharskou BTA. V závere roka začali rokovania o spolupráci s agentúrami Reuters, TASS a Ukrinform.

Pre verejnosť boli správy TASR sprístupnené bezodplatne prostredníctvom webov, webových aplikácií, zóny verejného záujmu i sociálnych sietí.

Servisy TASR sú sprístupnené bezodplatne pre všetky školy na Slovensku na vzdelávacie a informačné účely. V spolupráci so Združením miest a obcí Slovenska (ZMOS) je ponuka všetkých informácií TASR prístupná pre všetky mestá a obce na informačné účely aj pre ich weby a médiá.

Informácie poskytovala TASR zmluvným zahraničným agentúram. Spravodajstvo v anglickom jazyku a bulletiny odoberali ambasády akreditované na Slovensku.

TASR bola vo svojom spravodajstve slobodná a nezávislá. Spravodajstvo nebolo v prospech, či v neprospech žiadnej politickej, hospodárskej, náboženskej, etnickej alebo inej záujmovej skupiny.

TASR Informovala o aktivitách prezidentky, predsedu vlády, predsedu parlamentu a orgánov štátnej správy. Zaznamenávala agendy politických strán, samosprávne témy, ekonomiku i šport. Venovala sa problematike národností, cirkví, zdravotne a sociálne znevýhodnených občanov, kultúre s dôrazom na národnú kultúru a kultúru národnostných menšín, ochrane kultúrneho dedičstva, školstvu, vede, zdravému životnému štýlu, prevencii pred kriminalitou a ďalším informáciám vo verejnom záujme.

TASR v roku 2023 zaznamenala všetky podstatné témy v turbulentnom svete domácej politiky. Informovala o zasadnutiach vlády a parlamentu i mimoriadnych schôdzach k dovolávaniu členov vlády. Monitorovala neúspešné referendum o zmene Ústavy SR v súvislosti so skrátením volebného obdobia v januári.

Agentúra priniesla dostatok informácií o páde vlády i menovaní dočasnej vlády. TASR informovala o súdnych procesoch, špeciálnej prokuratúre, akciách NAKA. Nechýbali témy zemetrasenia na východnom Slovensku, sociálne agendy, boj s cenami energií i protesty v závere roku.

V rámci volebnej kampane dala TASR rovnaký priestor všetkým kandidujúcim subjektom na prezentovanie svojich programov. Redakcie multimediálne pokrývali kampane politických strán, mítingy, tlačové besedy, väčšinu prinášali aj prostredníctvom živých prenosov.

TASR bola počas volieb záložným pracoviskom Štatistického úradu SR pre zverejňovanie výsledkov volieb v prípade výpadku systémov.

TASR zaznamenala poverenie Roberta Fica na zostavenie vlády, podpísanie koaličnej zmluvy medzi stranami SMER, Hlas a SNS, novo kreovanú NR SR až po schválenie programového vyhlásenia vlády 21. októbra 2023. Agentúra pokrývala zasadania novej vlády a parlamentu či už k novele Trestného zákona, ku kompetenčnému zákonu či k sociálnym balíkom opatrení.

TASR sprevádzala predstaviteľov štátu na služobných cestách v zahraničí, informovala o zahraničných návštevách na Slovensku. Reportéri pokrývali návštevu holandského kráľovského páru na Slovensku, prvú návštevu novozvoleného prezidenta ČR Petra Pavla, návštevu talianskeho prezidenta, návštevu francúzskeho prezidenta.

Redaktori monitorovali návštevu prezidenta Ukrajiny v Bratislave, slovinskej prezidentky, viceprezidenta Indonézie, či izraelského prezidenta v septembri. Redaktori boli na prvej zahraničnej ceste premiéra v Prahe.

Prostredníctvom svojho spravodajcu v Bruseli i vyslaných redaktorov informovala agentúra o aktivitách Európskeho parlamentu, Európskej komisie a ďalších európskych inštitúcií.

V zahraničnom spravodajstve dominovala vojna na Ukrajine. Rezonovala situácie v Gaze, zahraničná spravodajkyňa v Prahe informovala o voľbe prezidenta ČR.

V ekonomickej oblasti TASR zaznamenala rokovania vlády a Hospodárskej a sociálnej rady k dôsledkom inflácie. Agentúra zaznamenala spustenie tretieho bloku JE v Mochovciach v októbri.

TASR textom, fotografiou, zvukom i videom sledovala dianie s migrantami vo Veľkom Krtíši, Nitre i Nových Zámkoch i opatrenia novej vlády na elimináciu nelegálnej migrácie.

V športovej oblasti reportéri TASR sledovali zápasy ŠK Slovan Bratislava v Európskej lige a Spartaka Trnava priamo v Luxemburgu, Mostare, Ľubľane, na Faerských ostrovoch a v Lille. Pokrývali preteky SP v lyžovaní s P. Vlhovou v Soldene a v Lienzi. Nechýbali zápasy futbalovej reprezentácie, ktoré vyvrcholili v novembri postupom na ME 2024, či už to bolo v Bratislave, Bosne a Hercegovine, Portugalsku a Luxemburgu.

TASR priniesla v svojich servisoch špeciálne projekty k 30 výročiu vzniku Slovenskej republiky a 180. výročiu kodifikácie spisovnej slovenčiny.

TASR zostavila návrh rozpočtu príjmov a výdavkov na rok 2023 v zmysle § 5 ods. 5 zákona č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov.

Celkové príjmy za rok 2023 boli vykázané vo výške 5 831 064 EUR, výdavky dosiahli výšku 5 617 695 EUR. TASR v roku 2023 hospodárila s prebytkom vo výške 213 369 EUR.

Celkový objem tržieb za vlastné výkony a služby vzrástol o viac ako 3 % (vyše 76 000 EUR).

Stav účtu Rezervný fond bol k 31. 12. 2023 vo výške 369 934,79 EUR.

Na hospodárenie agentúry mala negatívny vplyv inflácia, nárast cien energií, služieb, nárast indexácie nájomného, navyšovalo sa stravné, príplatky za prácu v noci apod. Problémom sú nízke mzdy a potreba aspoň minimálnej valorizácie tak, aby profesionálni novinári neodchádzali do iných médií. Nárast nákladov priniesla od júna 2023 valorizácia miezd zamestnancov o 3 %. Náklady zvyšovali tiež nové úlohy vynútené zákonom, napr. úlohy v zmysle zákona o kybernetickej bezpečnosti, či zákona o systémoch verejnej správy.

Národná rada Slovenskej republiky 20. júna 2023 prijala legislatívnu zmenu, ktorou sa novelizoval zákon 385/2008 o Tlačovej agentúre Slovenskej republiky (TASR). Cieľom tejto legislatívnej zmeny bol stabilnejší rámec financovania úloh vo verejnom záujme.

Ad hoc uzatvárané dohody so štátom nahradí od januára 2024 nárokovateľný príspevok zo štátneho rozpočtu vo výške 0,0029 percenta z HDP. Podmienky podpory úloh vo verejnom záujme boli posudzované a odobrené Protimonopolným úradom SR.

TASR v svojej koncepcii rozvoja plánuje posilniť kvalitu spravodajstva, zahraničné zdroje, spravodajcov v zahraničí, redakčné pracoviská v regiónoch, exportný servis, AI, kybernetickú bezpečnosť či kvalitu fototechniky a technológií na sprístupňovanie archívov.

TASR je podľa zákona č. 69/2018 Z. z. o kybernetickej bezpečnosti zaradená do registra prevádzkovateľov základných služieb. TASR uskutočnila investície a opatrenia na zvýšenie ochrany systémov a technológií.

Koncom septembra 2023 prebehol v TASR audit kybernetickej bezpečnosti. Vyhodnotenie auditu spočívalo v porovnaní súladov ustanovení so zákonom č. 69/2018 Z. z. o kybernetickej bezpečnosti. TASR dosiahol 78 % súlad s ustanoveniami zákona a príslušných predpisov, čo možno hodnotiť ako mimoriadne kvalitný výsledok. Nesúlad s požiadavkami je hlavne v rovine technológií, ktoré vyžadujú investičné prostriedky.

Zdrojom príjmov pre agentúru bol v roku 2023 aj projekt European Newsroom v Bruseli, na ktorom TASR spolupracuje s nemeckou agentúrou DPA, francúzskou AFP a ďalšími európskymi agentúrami.

Spravodajský web Teraz.sk dosiahol v októbri 2023 podľa Google Analytics vyše 798 tisíc používateľov. Web priniesol informácie pre verejnosť, vlastné diskusné relácie i živé prenosy tlačových konferencií TASR TV. TASR TV patrí k dominantným vysielateľom živých prenosov tlačových konferencií na webe a na sociálnych sieťach.

TASR TV pokračovala aj v roku 2023 rastúcimi číslami na sociálnych sieťach najmä v oblasti dosahu, sledovanosti a interakcií.

Počet sledovateľov facebookového profilu TASR TV narástol na 77 237 odberateľov. Počet zhliadnutí videí you tube kanálu TASR TV bol vyše 4.4 milióna, oproti predchádzajúcemu obdobiu narástol o 108 %. Diváci si pozreli 6 105 543 minút. Najsledovanejšie videá dosiahli cez 200 000 videní.

Pre odberateľov rozvíjala TASR ďalšiu novinku: čítané správy pre rádiá. Ide o krátku zvukovú selekciu toho podstatného doma i vo svete. Zvukové správy pripravujú a načítavajú redaktori TASR so skúsenosťou z práce v rádiách.

Rok 2023 bol aktívnou prípravou na implementáciu nového systému pre správu fotografií, ktorý vylepší podmienky pre distribúciu aktuálnych i archívnych fotografií TASR v jednom prostredí. Súčasťou riešenia nového systému bude aj e-shop fotografií.

V oblasti AI technológií TASR pripravila a realizuje projekt automatizovaných sumárov udalostí a automatizovanú tvorbu niektorých typov správ. Na webe bola implementovaná technológia automatického načítavania správ. Pre internú potrebu redaktorov sa implementoval softwér na automatizované prepisovanie zvukov, čo prinieslo mimoriadne zefektívnenie práce pri tvorbe správ z tlačových konferencií.

TASR pokračuje vo výučbe predmetu Agentúrna žurnalistika na UCM v Trnave. Výučbu zabezpečuje manažment a vedúci redaktori TASR. Spolupráca so študentmi je budovaním dôvery vo verejnoprávny produkt, ale i zdroj nových redaktorov.

V rámci medzinárodnej spolupráce sa TASR aktívne zúčastňovala na rokovaniach Európskej aliancie tlačových agentúr (EANA). Aliancia združuje vyše 30 agentúrnych lídrov z Európy, vrátane francúzskej AFP, nemeckej DPA, rakúskej APA, britskej PA, ukrajinskej Ukrinform, poľskej PAP.

TASR v závere roku vydala knihu o svojej histórii a súčasnosti. Prezentačná publikácia slúži aj pre potreby vzdelávania.

TASR v súčasnosti preberajú všetky relevantné médiá na Slovensku a je silnou značkou kvalitných, rýchlych a férových správ.

Členovia Správnej rady sa v rozprave detailne venovali jednotlivým kapitolám Výročnej správy a zaujímali sa o príčiny záporného hospodárskeho výsledku. GR objasnil situáciu na trhu, zvyšovanie cien energií, služieb, infláciu, zvyšovanie stravného, príplatkov za prácu a výšku príspevku od štátu, ktorý patril k najnižším za posledné roky. Agentúra si však za uplynulé obdobie vytvorila rezervný fond, ktorý dokázal vykryť záporný výsledok a TASR tak ukončila rok 2024 s prebytkom. GR informoval o hospodárení optikou nákladov a výnosov a príjmov a výdavkov. TASR zostavuje podľa zákona rozpočet príjmov a výdavkov. V rezervnom fonde má TASR v súčasnosti sumu 197 799,28 EUR.

Členovia Správnej rady ocenili kvalitu spravodajstva agentúry. TASR patrí k významným a spoľahlivým zdrojom informácií. Ocenili zapájanie sa do nových projektov a inovácie agentúry. Pozitívom je vzdelávacia činnosť a spolupráca so školami.

Predseda SR TASR J. Bednár po ukončení diskusie predložil návrh na uznesenie:

**UZNESENIE č. 02/20/08/2024:**

Správna rada TASR v zmysle § 12, ods. 1, písm. f) zákona č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov **prerokovala** **a schválila** na svojom zasadnutí dňa 20. augusta 2024 Výročnú správu o činnosti a hospodárení TASR za rok 2023, predloženú generálnym riaditeľom PhDr. Vladimírom Puchalom a poveruje predsedu Správnej rady PhDr. Jozefa Bednára, aby ju predložil Národnej rade Slovenskej republiky.

ZA: 4 PROTI: 0 ZDRŽAL SA: 0

J. Bednár

A. Mezeiová

M. Pidanič

A. Riabov

Uznesenie bolo prijaté – príloha č. 1

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Predseda SR TASR J. Bednár predložil návrh na uznesenie:

**UZNESENIE č. 03/20/08/2024:**

Správna rada TASR prerokovala a prijala Stanovisko SR TASR k vyhodnoteniu plnenia hlavných úloh TASR a k výsledku hospodárenia TASR za rok 2023 podľa § 5 ods.11 písm. c) zákona č. 385/2008 Z.z. o Tlačovej agentúre Slovenskej republiky a o zmene niektorých zákonov.

ZA: 4 PROTI: 0 ZDRŽAL SA: 0

J. Bednár

A. Mezeiová

M. Pidanič

A. Riabov

Uznesenie bolo prijaté – príloha č. 2

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Hospodárenie TASR k 31. 12. 2023 skončilo so stratou vo výške 172 135,51 EUR.

Stav účtu Rezervný fond je k 31. 12. 2023 vo výške 369 934,79 EUR.

 V zmysle § 7 zákona č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov generálny riaditeľ TASR navrhol správnej rade hospodársky výsledok za rok 2023, t. j. stratu po zdanení vo výške 172 135,51 EUR, vykryť z rezervného fondu.

 Výška rezervného fondu dosiahne týmto sumu 197 799,28 EUR.

Predseda SR TASR J. Bednár predložil návrh na uznesenie:

**UZNESENIE č. 04/20/08/2024:**

Správna rada TASR súhlasí, aby sa v zmysle §7 Zákona č. 385/2008 Z.z. o Tlačovej agentúre Slovenskej republiky a o zmene niektorých zákonov v znení neskorších predpisov strata po zdanení vo výške 172 135,51 EUR vykryla z rezervného fondu.

Výška rezervného fondu dosiahne týmto sumu 197 799,28 EUR.

ZA: 4 PROTI: 0 ZDRŽAL SA: 0

J. Bednár

A. Mezeiová

M. Pidanič

 A. Riabov

Uznesenie bolo prijaté.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Rôzne**

V. Puchala informoval o prevode domény Teraz.sk a webmagazin.sk na TASR a o príprave Správy o činnosti a hospodárení TASR za I. polrok 2024, ktorú predloží na budúce rokovanie rady.

Členovia Správnej rady si potvrdili najbližší termín rokovania 10/09/2024.

Predseda SR TASR J. Bednár v súlade s Rokovacím poriadkom SR TASR ukončil zasadnutie rady.

Bratislava 20. augusta 2024

Zapísal:

 Jozef Bednár v.r.